CELEX: 32021D0812(01)
Language: el
Date: 2021-08-11 00:00:00
Title: Αποφαση τησ Επιτροπησ της 11ης Αυγούστου 2021 σχετικά με τη σύσταση της ομάδας εμπειρογνωμόνων της Επιτροπής για τα στατιστικά στοιχεία σχετικά με τα πλαστικά απορρίμματα συσκευασίας 2021/C 324/05

12.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 324/5
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 11ης Αυγούστου 2021
         σχετικά με τη σύσταση της ομάδας εμπειρογνωμόνων της Επιτροπής για τα στατιστικά στοιχεία σχετικά με τα πλαστικά απορρίμματα συσκευασίας
         (2021/C 324/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 338 της Συνθήκης για τη λειτουργία της Ευρωπαϊκής Ένωσης, το Ευρωπαϊκό Κοινοβούλιο και το Συμβούλιο θεσπίζουν μέτρα για την εκπόνηση στατιστικών εφόσον τούτο απαιτείται για την εκτέλεση των δραστηριοτήτων της Ένωσης.
                  
               
                     (2)
                  
                  
                     Σύμφωνα με το άρθρο 13 του κανονισμού (ΕΕ, Ευρατόμ) 2021/770 του Συμβουλίου (1), η Επιτροπή οφείλει να συγκροτήσει επίσημη ομάδα εμπειρογνωμόνων, αποτελούμενη από εκπροσώπους όλων των κρατών μελών και της οποίας προεδρεύει εκπρόσωπος της Επιτροπής, με καθήκον την παροχή συμβουλών στην Επιτροπή και τη διατύπωση απόψεων σχετικά με τη συγκρισιμότητα, την αξιοπιστία και την πληρότητα των στατιστικών στοιχείων σχετικά με τα απορρίμματα πλαστικών συσκευασιών που παράγονται και ανακυκλώνονται, την παροχή συμβουλών στην Επιτροπή για την εκπόνηση μέτρων με σκοπό τη βελτίωση της συγκρισιμότητας και της αξιοπιστίας των στοιχείων, και την έκδοση ετήσιων γνωμοδοτήσεων ως προς την καταλληλότητα των στοιχείων για τα απορρίμματα πλαστικών συσκευασιών που υποβάλλουν τα κράτη μέλη για τον σκοπό του ίδιου πόρου που βασίζεται στα απορρίμματα μη ανακυκλωμένων πλαστικών συσκευασιών.
                  
               
                     (3)
                  
                  
                     Ως εκ τούτου, είναι αναγκαίο να συσταθεί ομάδα εμπειρογνωμόνων (στο εξής: ομάδα εμπειρογνωμόνων SPPW) με αντικείμενο τα στατιστικά στοιχεία σχετικά με τα απορρίμματα πλαστικών συσκευασιών, και να καθοριστούν τα καθήκοντα, η δομή και η λειτουργία της, σύμφωνα με την απόφαση C(2016) 3301 της Επιτροπής για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
                  
               
                     (4)
                  
                  
                     Η ομάδα εμπειρογνωμόνων SPPW θα πρέπει να διατυπώνει γνώμη κάθε χρόνο σχετικά με την καταλληλότητα των στοιχείων για τα απορρίμματα πλαστικών συσκευασιών που υποβάλλονται ετησίως από τα κράτη μέλη για χρήση στο σύστημα ιδίων πόρων της Ευρωπαϊκής Ένωσης.
                  
               
                     (5)
                  
                  
                     Η ομάδα εμπειρογνωμόνων SPPW θα πρέπει να απαρτίζεται από εμπειρογνώμονες στον τομέα των στατιστικών στοιχείων για τα απορρίμματα πλαστικών συσκευασιών, από όλα τα κράτη μέλη.
                  
               
                     (6)
                  
                  
                     Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας εμπειρογνωμόνων SPPW.
                  
               
                     (7)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (2),
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συγκροτείται ομάδα εμπειρογνωμόνων της Επιτροπής για τα στατιστικά στοιχεία σχετικά με τα απορρίμματα πλαστικών συσκευασιών (στο εξής: ομάδα εμπειρογνωμόνων SPPW).
         
         
            Άρθρο 2
            Καθήκοντα
            Τα καθήκοντα της ομάδας εμπειρογνωμόνων SPPW είναι τα ακόλουθα:
            
                        α)
                     
                     
                        η παροχή συμβουλών στην Επιτροπή και η διατύπωση απόψεων ως προς τη συγκρισιμότητα, την αξιοπιστία και την πληρότητα των στατιστικών στοιχείων σχετικά με τα απορρίμματα πλαστικών συσκευασιών που παράγονται και ανακυκλώνονται·
                     
                  
                        β)
                     
                     
                        η παροχή συμβουλών στην Επιτροπή για την εκπόνηση μέτρων με σκοπό τη βελτίωση της συγκρισιμότητας και της αξιοπιστίας των στοιχείων·
                     
                  
                        γ)
                     
                     
                        η εξέταση, σε ετήσια βάση, των στοιχείων που υποβάλλονται σύμφωνα με το άρθρο 5 παράγραφος 5 του κανονισμού (ΕΕ, Ευρατόμ) 2021/770·
                     
                  
                        δ)
                     
                     
                        η έκδοση ετήσιων γνωμοδοτήσεων ως προς την καταλληλότητα των στοιχείων σχετικά με τα απορρίμματα πλαστικών συσκευασιών που υποβάλλουν τα κράτη μέλη για τον σκοπό του ίδιου πόρου που βασίζεται στα απορρίμματα μη ανακυκλωμένων πλαστικών συσκευασιών·
                     
                  
                        ε)
                     
                     
                        η εξέταση ζητημάτων σχετικών με την εφαρμογή του κανονισμού (ΕΕ) 2021/770·
                     
                  
                        στ)
                     
                     
                        η υποβοήθηση της Επιτροπής κατά την εκπόνηση νομοθετικών προτάσεων και πρωτοβουλιών πολιτικής για την εναρμόνιση των στατιστικών στοιχείων σχετικά με τα απορρίμματα πλαστικών συσκευασιών·
                     
                  
                        ζ)
                     
                     
                        η υποβοήθηση της Επιτροπής στην έγκαιρη εκπόνηση εκτελεστικών πράξεων προς έκδοση δυνάμει του κανονισμού (ΕΕ, Ευρατόμ) 2021/770 πριν από την υποβολή τους στην επιτροπή σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου·
                     
                  
                        η)
                     
                     
                        η διευκόλυνση της ανταλλαγής εμπειριών και ορθών πρακτικών στον τομέα των στατιστικών στοιχείων σχετικά με τα απορρίμματα πλαστικών συσκευασιών·
                     
                  
                        θ)
                     
                     
                        η παροχή συμβουλών στην Επιτροπή για ζητήματα που αφορούν τις πολιτικές αναθεώρησης των στατιστικών στοιχείων σχετικά με τα απορρίμματα πλαστικών συσκευασιών.
                     
                  
         
            Άρθρο 3
            Παροχή συμβουλών
            Η Επιτροπή μπορεί να συμβουλεύεται την ομάδα εμπειρογνωμόνων SPPW για κάθε ζήτημα που αφορά τα στατιστικά στοιχεία σχετικά με τα απορρίμματα πλαστικών συσκευασιών.
         
         
            Άρθρο 4
            Σύνθεση
            
               1)   Μέλη της ομάδας εμπειρογνωμόνων είναι οι αρχές των κρατών μελών που είναι αρμόδιες για την υποβολή στοιχείων σύμφωνα με το άρθρο 12 της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου (3).
            
            
               2)   Τα κράτη μέλη ορίζουν τους εκπροσώπους τους και διασφαλίζουν ότι οι εκπρόσωποί τους διαθέτουν υψηλό επίπεδο εμπειρογνωμοσύνης στην κατάρτιση στατιστικών στοιχείων σχετικά με τα απορρίμματα πλαστικών συσκευασιών.
            
         
         
            Άρθρο 5
            Προεδρία
            Η προεδρία της ομάδας εμπειρογνωμόνων SPPW ασκείται από εκπρόσωπο της Επιτροπής (Eurostat).
         
         
            Άρθρο 6
            Τρόπος λειτουργίας
            
               1)   Η ομάδα εμπειρογνωμόνων SPPW ενεργεί κατόπιν αιτήματος της Επιτροπής (Eurostat), σύμφωνα με τους οριζόντιους κανόνες της Επιτροπής για τις ομάδες εμπειρογνωμόνων (4) (στο εξής: οριζόντιοι κανόνες) (5).
            
            
               2)   Οι συνεδριάσεις της ομάδας διεξάγονται καταρχήν σε χώρους της Επιτροπής.
            
            
               3)   Η Επιτροπή (Eurostat) παρέχει γραμματειακή υποστήριξη.
            
            
               4)   Οι υπάλληλοι των άλλων υπηρεσιών της Επιτροπής, που ενδιαφέρονται για τις σχετικές εργασίες, μπορούν να συμμετέχουν στις συνεδριάσεις της ομάδας και των υποομάδων της.
            
            
               5)   Κατόπιν συμφωνίας με την Επιτροπή (Eurostat), η ομάδα δύναται, με απλή πλειοψηφία των μελών της, να αποφασίζει τη διεξαγωγή συνεδριάσεων ανοικτών στο κοινό.
            
            
               6)   Τα πρακτικά που θα τηρούνται σχετικά με τη συζήτηση κάθε σημείου της ημερήσιας διάταξης και τις γνωμοδοτήσεις της ομάδας εμπειρογνωμόνων SPPW πρέπει να είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη της προεδρίας.
            
            
               7)   Η ομάδα εμπειρογνωμόνων SPPW εγκρίνει τις γνωμοδοτήσεις, τις συστάσεις ή τις εκθέσεις της με συναίνεση, όταν αυτό είναι δυνατό.
            
            
               8)   Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που ψήφισαν κατά ή απείχαν έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 7
            Υποομάδες
            Η Επιτροπή (Eurostat) μπορεί να συγκροτεί υποομάδες για την εξέταση ειδικών ζητημάτων βάσει της εντολής που καθορίζεται από την Επιτροπή (Eurostat). Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους.
         
         
            Άρθρο 8
            Προσκεκλημένοι εμπειρογνώμονες
            Η Επιτροπή (Eurostat) μπορεί να ζητά από εμπειρογνώμονες με ειδικές γνώσεις για κάποιο θέμα της ημερήσιας διάταξης να συμμετάσχουν ad hoc στις εργασίες της ομάδας εμπειρογνωμόνων SPPW ή των υποομάδων της.
         
         
            Άρθρο 9
            Παρατηρητές
            
               1)   Οργανώσεις ή δημόσιοι φορείς εκτός από τις αρχές των κρατών μελών μπορούν να λάβουν το καθεστώς του παρατηρητή, σύμφωνα με τους οριζόντιους κανόνες, με άμεση πρόσκληση.
            
            
               2)   Οι οργανώσεις ή οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
            
            
               3)   Η προεδρία μπορεί να επιτρέπει στους παρατηρητές και τους εκπροσώπους τους να λαμβάνουν μέρος στις συζητήσεις της ομάδας εμπειρογνωμόνων SPPW και να συνεισφέρουν εμπειρογνωμοσύνη. Αυτοί ωστόσο δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών από την ομάδα εμπειρογνωμόνων SPPW.
            
         
         
            Άρθρο 10
            Κανόνες διαδικασίας
            Ύστερα από πρόταση της Επιτροπής (Eurostat) και σε συμφωνία με αυτή, η ομάδα εμπειρογνωμόνων SPPW εγκρίνει τους κανόνες διαδικασίας της με απλή πλειοψηφία των μελών της και με βάση τους συνήθεις κανόνες διαδικασίας για τις ομάδες εμπειρογνωμόνων, σύμφωνα με τους οριζόντιους κανόνες.
         
         
            Άρθρο 11
            Επαγγελματικό απόρρητο και χειρισμός διαβαθμισμένων πληροφοριών
            
               1)   Τα μέλη της ομάδας εμπειρογνωμόνων SPPW και οι εκπρόσωποί τους, καθώς και οι προσκεκλημένοι εμπειρογνώμονες και οι παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, εφαρμόζεται σε όλα τα μέλη των οργάνων και στο προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις (ΕΚ, Ευρατόμ) 2015/443 (6) και (ΕΕ, Ευρατόμ) 2015/444 (7) της Επιτροπής. Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
            
            
               2)   Τα μέλη της ομάδας εμπειρογνωμόνων SPPW και οι εκπρόσωποί τους, καθώς και οι προσκεκλημένοι εμπειρογνώμονες και οι παρατηρητές, τηρούν το στατιστικό απόρρητο που ορίζεται στον κανονισμό (ΕΚ) αριθ. 223/2009, και ιδίως στο άρθρο 20 (Προστασία απόρρητων στοιχείων).
            
         
         
            Άρθρο 12
            Διαφάνεια
            
               1)   Η ομάδα εμπειρογνωμόνων SPPW και οι υποομάδες της καταχωρίζονται στο μητρώο ομάδων εμπειρογνωμόνων της Επιτροπής και άλλων παρόμοιων φορέων (στο εξής: μητρώο ομάδων εμπειρογνωμόνων). Η ονομασία των αρχών των κρατών μελών και τα ονόματα των παρατηρητών δημοσιεύονται στο μητρώο ομάδων εμπειρογνωμόνων.
            
            
               2)   Όλα τα σχετικά έγγραφα, συμπεριλαμβανομένων των ημερησίων διατάξεων, των πρακτικών και των εισηγήσεων των συμμετεχόντων, καθίστανται διαθέσιμα μετά τις συνεδριάσεις μέσω συνδέσμου που οδηγεί από το μητρώο ομάδων εμπειρογνωμόνων σε ειδικό ιστότοπο. Η πρόσβαση σε ειδικούς ιστοτόπους δεν υπόκειται σε διαδικασία καταχώρισης χρήστη ή σε οποιονδήποτε άλλον περιορισμό. Η ημερήσια διάταξη δημοσιεύεται σε εύθετο χρόνο πριν από τη συνεδρίαση και, μετά τη συνεδρίαση, ακολουθεί η δημοσίευση των πρακτικών, επίσης σε εύθετο χρόνο. Εξαιρέσεις από τη δημοσίευση προβλέπονται μόνον όταν θεωρείται ότι η γνωστοποίηση ενός εγγράφου θα υπονόμευε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (8).
            
         
         
            Άρθρο 13
            Έξοδα συνεδριάσεων
            
               1)   Οι συμμετέχοντες στις εργασίες της ομάδας εμπειρογνωμόνων SPPW και των υποομάδων της δεν αμείβονται για τις υπηρεσίες τους.
            
            
               2)   Τα έξοδα ταξιδίου και διαμονής των συμμετεχόντων στις δραστηριότητες της ομάδας εμπειρογνωμόνων SPPW και των υποομάδων της επιστρέφονται από την Επιτροπή σύμφωνα με τις ισχύουσες διατάξεις της Επιτροπής και εντός των ορίων των διαθέσιμων πιστώσεων που διατίθενται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.
            
         
         
            Βρυξέλλες, 11 Αυγούστου 2021.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  Κανονισμός (ΕΕ, Ευρατόμ) 2021/770 του Συμβουλίου, της 30ής Απριλίου 2021, για τον υπολογισμό του ιδίου πόρου που βασίζεται στα απορρίμματα πλαστικών συσκευασιών που δεν ανακυκλώνονται, για τις μεθόδους και τη διαδικασία απόδοσης του εν λόγω ιδίου πόρου, για τα μέτρα αντιμετώπισης των ταμειακών αναγκών και για ορισμένες πτυχές του ιδίου πόρου που βασίζεται στο ακαθάριστο εθνικό εισόδημα (ΕΕ L 165 της 11.5.2021, σ. 15).
         
            (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (3)  Οδηγία 94/62/EK του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας (ΕΕ L 365 της 31.12.1994, σ. 10).
         
            (4)  Απόφαση C (2016)3301 της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (5)  Βλ. άρθρο 13.1 των οριζόντιων κανόνων.
         
            (6)  Απόφαση (ΕΚ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (7)  Απόφαση (ΕΚ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (8)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Οι εξαιρέσεις αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.